Vrou sterf op vlug van Kaapstad na Johannesburg | Netwerk24
Deur Meghan Lawrence 19 September 2019 09:59
’n Vrou is Woensdag aan boord van ’n British Airways-vliegtuig vanaf Kaapstad na Johannesburg weens ’n mediese noodgeval dood.
Lt.kol. Katlego Mogale, polisiewoordvoerder, het Donderdagoggend aan Netwerk24 gesê die oorsaak van haar dood is nog nie aan die polisie bekend nie.
“Die paramedici het gesê sy is aan boord dood. Ons is besig met ’n ondersoek om vas te stel hoe sy dood is,” sê Mogale. Die polisie wil ook vasstel in watter stadium van die vlug sy gesterf het.
Die vrou is op die O.R. Tambo-lughawe in Johannesburg dood verklaar nadat die mediese behandeling wat die kajuitpersoneel toegepas het, onsuksesvol was.
William Smook, ’n woordvoerder van British Airways en Comair, het die voorval Donderdagoggend aan Netwerk24 bevestig. Volgens hom het die passasier aan boord van vlug BA6406 vanaf Kaapstad na Johannesburg gesterf.
Hy sê die nooddienste was reeds ontbied terwyl die vliegtuig besig was om te daal, en paramedici het in Johannesburg dadelik aan boord gegaan.
“Die nooddiensspan het by ons bemanning oorgeneem, die oomblik toe hulle aan boord gekom het. Ons bemanning word opgelei om mediese noodgevalle op vliegtuie te hanteer.”
Die lugredery het sy medelye met die passasier se naasbestaandes uitgespreek, sowel as die ander passasiers wat haar sterfte aanskou het.
Meer oor: British Airways | Ba | Vliegtuig